Пад плашчамі-даламанамі іскрыліся жупаны, амаль цалкам выштукаваныя з золата, срэбра і шоўка, вышытыя пяшчотнымі рукамі прыгожых паненак, якія кахалі гэтых адважных рыцараў. Галаўныя ўборы маладых шляхціцаў былі аздоблены футраю з куніцаў. Пад парывамі ветру грацыёзна трапяталі на іх шыкоўныя плюмажы з пёраў чорнай чаплі або з каршуновага пяра. Хоць пяро тое было адно-адзінае, затое вельмі доўгае, падобнае на вострую бязлітасную шаблю.